รมว.พาณิชย์ หารือร่วมภาคประชาสังคม เพื่อหาข้อสรุปการจดสิทธิบัตรสารสกัดจากกัญชา 13 คำขอ
นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยภายหลังการประชุมร่วมกับผู้แทนภาคประชาสังคมที่มีความเห็นต่างเรื่องการจดสิทธิบัตรกัญชาว่า ที่ประชุมได้มีการแลกเปลี่ยนข้อคิดเห็นโดยเฉพาะประเด็นการจดสิทธิบัตรสารสกัดจากกัญชาและสิทธิบัตรที่มีสารสกัดจากกัญชาเป็นองค์ประกอบที่มีอยู่จำนวน 13 คำขอ ส่วนอีก 20 คำขอจดสิทธิบัตร ที่ไม่มีสารสกัดจากกัญชาเป็นองค์ประกอบ แต่เป็นสารสังเคราะห์และมีโครงสร้างคล้ายกัญชา ทั้งนี้ได้ของสรุปโดยให้กรมทรัพย์สินทางปัญญา ไปหารือกับภาคประชาสังคมเพื่อให้ได้ข้อสรุปที่เป็นประโยชน์สูงสุดในการแก้ไขปัญหาการจดสิทธิบัตรกัญชา และสอดคล้องกับหลักสากล         ด้านนายปานเทพ พัวพงษ์พันธ์ คณบดีสถาบันแพทย์แผนบูรณาการและเวชศาสตร์ชะลอวัย มหาวิทยาลัยรังสิต กล่าวว่า ภาคประชาสังคมต้องการให้กรมทรัพย์สินทางปัญญายกเลิกคำขอจดสิทธิบัตร 13 คำขอในทันทีและไม่มีเงื่อนไข เพราะเป็นคำขอที่ขัดต่อ พ.ร.บ.สิทธิบัตร มาตรา 5 มาตรา 9 (1) (4) (5) ขัดต่อศีลธรรม เพราะกัญชายังเป็นยาเสพติด และหากรับจดสิทธิบัตรจะเกิดความไม่เท่าเทียมกันระหว่างต่างชาติกับคนไทย ทั้งนี้จะให้ระยะเวลากรมทรัพย์สินทางปัญญาพิจารณาเป็นเวลา 7 วัน หากไม่ได้ข้อสรุป ก็จะเตรียมฟ้องร้องต่อศาลปกครอง หรือศาลทรัพย์สินทางปัญญา ต่อไปเพื่อให้เพิกถอนคำขอจดสิทธิบัตรที่ไม่ชอบด้วยกฎหมาย เพราะขณะนี้ พ.ร.บ.ยาเสพติดให้โทษจะมีผลบังคับใช้ และหากไม่ยกเลิกคำขอจดสิทธิบัตร จะทำให้ผู้จดสิทธิบัตรได้ประโยชน์ทันที